Verkalýðsfélag Vestfirðinga

Verkalýðsfélag Vestfirðinga, stytt í Verk Vest, er stéttarfélag verkafólks, verslunarfólks, sjómanna og iðnaðarmanna á Vestfjörðum. Verk Vest tók til starfa 1. janúar 2002 með sameiningu 6 verkalýðsfélaga á Vestfjörðum. Næstu ár bættust fleiri verkalýðsfélög á Vestfjörðum í hópinn og nær starfssvæði félagsins frá Hólmavík og Drangsnesi kringum Vestfirði allt til Reykhólasveitar (utan Bolungarvíkur).

 Stofnun félagsins 
Félögin sem stóðu að stofnun Verk Vest árið 2002 voru þessi: Verkalýðsfélagið Baldur á Ísafirði, Verkalýðs- og sjómannafélag Álftfirðinga í Súðavík, Verkalýðsfélag Hólmavíkur, Verkalýðsfélagið Skjöldur á Flateyri, Verkalýðsfélagið Brynja á Þingeyri og Verkalýðsfélagið Vörn á Bíldudal. 

Formlegur stofnfundur félagsins var haldinn í Alþýðuhúsinu á Ísafirði 21. sept. 2002 og höfðu þá 3 félög til viðbótar slegist í hópinn, Verkalýðsfélag Patreksfjarðar, Sveinafélag byggingamanna á Ísafirði og Verslunarmannafélag Ísafjarðar.

Á næstu árum bættust fleiri verkalýðsfélög á Vestfjörðum í hópinn: Verkalýðs- og sjómannafélag Tálknafjarðar, Verkalýðs- og sjómannafélagið Súgandi, Verkalýðs- og sjómannafélag Kaldrananeshrepps, Drangsnesi, Verkalýðs- og sjómannafélagið Grettir á Reykhólum og Sjómannafélag Ísfirðinga. Félagið nær til allra sveitarfélaga á Vestfjörðum, utan Bolungarvíkur. Þó eru verslunarmenn í Bolungvarvík meðlimir Verk Vest.

Verkalýðsfélag Vestfirðinga er aðili að Alþýðusambandi Íslands gegnum sérsambönd þess, Starfsgreinasamband Íslands, Landssamband íslenskra verslunarmanna, Sjómannasamband Íslands og Samiðn. 

 Starfsemi félagsins 
Verk Vest starfrækir skrifstofur á Ísafirði og Patreksfirði. Skrifstofa félagsins þjónar jafnframt félagsmönnum Félags járniðnaðarmanna á Ísafirði (með þjónustusamningi við Verk Vest). Verk Vest á orlofshús við Flókalund í Vatnsfirði á Barðaströnd, að Svignaskarði í Borgarfirði, í Ölfusborgum við Hveragerði, á Illugastöðum í Fnjóskadal og á Einarsstöðum á Héraði. Orlofssjóður félagsins ræður auk þess yfir íbúðum í Kópavogi og Akureyri til afnota fyrir félagsmenn.

Verkalýðsfélag Vestfirðinga er eigandi Alþýðuhússins á Ísafirði sem byggt var 1934-1935. Þar er Ísafjarðarbíó til húsa.

Fyrsti formaður Verkalýðsfélags Vestfirðinga var Pétur Sigurðsson (1931-2017), sem jafnframt var forseti Alþýðusambands Vestfjarða.  Árið 2007 tók við formennsku í félaginu Finnbogi Sveinbjörnsson.

 Stjórn félagsins og nefndir 2025 - 2027 
Félagsstjórn: Formaður: Finnbogi Sveinbjörnsson Hnífsdal, varaformaður: Bergvin Eyþórsson Selfossi, ritari: Guðrún S. Matthíasdóttir Ísafirði, gjaldkeri: Kolbrún Sverrisdóttir Ísafirði.  Til vara: Guðfinna B. Guðmundsdóttir Ísafirði, Artur Blazej Kowalczyk Reykhólahreppi, Ólafur Baldursson Ísafirði, Ómar Sigurðsson Spáni.   Verslunardeild: Margrét J. Birkisdóttir – formaður. Sjómannadeild: Sævar Gestsson – formaður.  Iðnaðardeild: Ingvar Þór Þorbergsson – formaður. Matvæla- og þjónustudeild:Gunnhildur B. Elíasdóttir Þingeyri – formaður.  Opinber deild starfsmanna sveitafélaga og ríkisstofnana: Hlynur S. Kristjánsson – formaður.

Tilvísanir

Flokkur:Stéttarfélög á Vestfjörðum